På en rasteplads ved Padborg holder den nordjyske lastbilchauffør Ole Breumlund søndag formiddag hvil, før han sætter kursen mod nord. Hans næste tur går til Norge, fordi selvom coronavirussen har lammet store dele af Europa, skal hjulene holdes i gang. Det mener Ole Breumlund fra Gjøl, som senest har været i Norditalien med gods. Et område, som er særligt hårdt ramt af virusudbruddet med tusindvis af smittede, hospitalsindlagte og døde som følge af coronavirus. - Jeg var i Italien midt i ugen, og det var som om, alvoren først for alvor gik op for italienerne, mens jeg var der. I onsdags var der næsten ingen, der bar masker, men dagen efter så man nærmest ingen uden. Italienerne ved nu, at coronavirussen skal tages alvorligt, fortæller Ole Breumlund til TV2 Nord over telefon. Artiklen fortsætter under billedet... Har fået trusler Den nordjyske chauffør blev mødt af trusler, da han i sidste uge sagde ja til at fragte gods til Italien. Nogle mente, han skulle "have tæsk" og "en kniv i halsen", fordi han agtede at køre til et område, hvor coronavirussen er udbredt. Ole Breumlund mener dog, at det er uretfærdigt, at han kommer i skudlinjen, når han egentlig bare arbejder for at være med til at holde Europa kørende ved at bringe forsyninger fra A til B. Derfor har han skrevet et opråb på Facebook. - Jeg har med hjælp fra både min speditør og min vognmand taget alle forholdsregler. Maske, handsker og sprit, og vigtigst; afstand til andre mennesker. Det gør italienerne også. Det ser jeg ikke danskerne gøre, og det gjorde italienerne heller ikke, da de havde 800 syge, så tro mig; I har slet ikke set toppen endnu. Jeg beholder min maske og handsker på i Danmark også, og jeg vil fortsætte med at arbejde og holde afstand til mennesker, skriver Ole Breumlund i sit Facebook-opslag . - Folk skal holde sig for sig selv Det er endnu ikke gået op for danskerne, hvor alvorligt coronavirussen skal tages, og hvordan man bedste beskytter sig mod at blive smittet eller smitte andre, mener Ole Breumlund. Det observerede han senest søndag morgen, hvor han ville have morgenmad på rastepladsen ved Padborg. - Der kom to busser med danskere, som stod tæt bag hinanden i køen. Derfor droppede jeg at købe morgenmad, fordi jeg ikke ville udsætte mig selv for smittefare, siger Ole Breumlund. Han erfarede i Italien, at italienerne har taget rådet om at holde behørig afstand til hinanden til sig i de seneste dage. Modsat de scener, man så i danske supermarkeder, hvor folk flokkedes til for at hamstre varer, holder italienerne flere meters afstand, når de køber ind. Artiklen fortsætter under billedet... - Italienerne ved nu, at det her er alvorligt. Danskerne skal vågne op nu. Danskerne tænker sig simpelthen ikke om, når de fortsætter med at omgås hinanden, som de gjorde før. Det her er seriøst, og det kan lige så vel ramme dig som din nabo, siger Ole Breumlund til TV2 Nord. - Hvis ikke du har nogen ekstremt god grund til at besøge dine kære, så lad være. Folk skal holde sig for sig selv, hvis udbredelsen af coronavirus skal stoppes, siger han. Fortsætter med at arbejde Ole Breumlund føler sig ikke syg, og derfor fortsætter han med at arbejde, så længe det er muligt. Han tager sig dog sine forholdsregler, når han kører rundt på de europæiske veje. - Jeg undgår så vidt mulig kontakt med andre mennesker, og så bærer jeg maske. Da jeg blev kontrolleret ved den danske grænse, rullede jeg kun vinduet få centimeter ned, da politibetjenten ikke bar maske. Jeg ønskede heller ikke, at betjenten skulle røre ved mit pas, siger den nordjyske chauffør. Når Ole Breumlund på et tidspunkt kommer hjem til Gjøl igen, så vil han forsøge at beskytte sin familie mod coronasmitte. - Jeg har fået lov at låne et sommerhus af nogle gode venner, så der kan jeg sætte mig selv i karantæne. Jeg har flere familiemedlemmer med svækket helbred, og jeg ønsker ikke at udsætte dem for nogen risiko, siger Ole Breumlund.

Opsummering:
Den nordjyske lastbilchauffør Ole Breumlund har netop leveret varer i Norditalien. Han oplevede, at italienerne tog udbruddet af coronavirus alvorligt for sent, og han håber nu, at danskerne bliver bedre til at tage forholdsregler i tide.